ธปท.คุมเงินกู้อสังหาฯแน่
อสังหาฯ ระทึก ธปท.จ่อคิวออกมาตรการคุมเพดานสินเชื่อทุกประเภท
9 ส.ค. 2554

อสังหาฯ ระทึก ธปท.จ่อคิวออกมาตรการคุมเพดานสินเชื่อทุกประเภท
นายธำรง ปัญญาสกุลวงศ์ นายกสมาคมอาคารชุดไทย เปิดเผยหลังเข้าพบนายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) และคณะผู้บริหาร ธปท. ว่า คาดว่า ธปท.น่าจะออกมาตรการมาควบคุมการปล่อยสินเชื่ออสังหาริมทรัพย์แน่นอน และน่าจะออกมาคุมที่อยู่อาศัยทุกประเภท ไม่ว่าจะเป็นคอนโดมิเนียม บ้านเดี่ยว บ้านแฝด ทาวน์เฮาส์
ทั้งนี้ เพราะ ธปท.เป็นห่วงภาวะฟองสบู่ ซึ่งถ้าออกมาตรการมาคุมสัดส่วนการปล่อยสินเชื่อต่อมูลค่าสินทรัพย์ก็กระทบต่อธุรกิจอสังหาริมทรัพย์ทั้งผู้ซื้อและโครงการ
“ผมคาดว่าเดือนนี้น่าจะเห็นมาตรการ และถ้ามาจริงอาจจะมีผลให้คนทิ้งเงินดาวน์ได้ เพราะตอนนี้ตลาดเริ่มนิ่งแล้ว” นายธำรง กล่าว
นายธำรง กล่าวว่า เราได้เสนอให้ ธปท.คุมเฉพาะส่วนที่มีแนวโน้มจะเป็นปัญหา ไม่อยากให้คุมทั้งหมด เพราะ 60% ยังเป็นความต้องการซื้ออยู่อาศัยจริง 30% เป็นการซื้อลงทุน เก็งกำไรมีเพียง 10%
นายอภิชาติ อรรฆย์ฐากูร ผู้จัดการฝ่ายอาวุโส ฝ่ายสินเชื่อเคหะ ธนาคารนครหลวงไทย กล่าวว่า มาตรการคุมอสังหาริมทรัพย์ต้องคุมตั้งแต่ต้นทาง คือการปล่อยกู้โครงการ ซึ่งขณะนี้ธนาคารเพิ่มความเข้มงวดในการปล่อยกู้คอนโดมิเนียมมากขึ้น ไม่ควรออกมาตรการที่ครอบคลุมไปถึงบ้านเดี่ยว และไม่ควรให้มีผลทันที
“กรณีคอนโดมิเนียมลูกค้าส่วนใหญ่หวังว่าจะกู้ได้ 100% แต่หากออกมาตรการให้ปล่อยกู้ต่ำกว่านี้ เช่น ปล่อยกู้แค่ 85% คนที่จ่ายเงินดาวน์ต่ำจะตาย ถ้า ธปท.บังคับให้ดาวน์ 10% จากที่ดาวน์ 5% ลูกค้าก็โอนไม่ได้ เพราะธนาคารไม่ทำให้” นายอภิชาติ กล่าว